
A ruha és ami mögötte van -öltözködés és viselet a Kr.e. 5-4. századi Attikában

Dolgozatomban a klasszikus kori attikai ruhaviseletet vizsgálom, melyhez Aristophanés, Menandros komédiái, illetve fennmaradt tárgyi emlékek (vázák, sírsztélék) szolgálnak elsődleges forrásként. A viseletet úgy kívánom bemutatni, hogy az egyes ruhadarabok puszta felsorolásán túl az azt viselő ember is megjelenjen a maga hétköznapi, problémáival együtt. Aristophanés és Menanrdos komédiái a korabeli attikai valóságot mutatják be, ezért gondolom, hogy munkáik megfelelő forrásként szolgálnak vizsgálataimhoz.
Az athéni ember mindennapi életének elválaszthatatlan részét képező öltözködés azon témái közé tartozik az ókortörténeti kutatásoknak, melyek kevésbé feldolgozottak a magyar szakirodalmakban. Bár számos magyar nyelven megjelent divattörténeti, művelődéstörténeti munkában olvashatunk a görög viseletről, de ezen munkák közös jellegzetessége egyrészt az, hogy az egyes ruhadarabok felsorolása, ismertetése által egységesnek mutatja be a „görög viseletet”, nem téve különbséget (vagy nem hangsúlyozva eléggé) például az attikai és spártai polgárok, a vidéki és városi lakosok, vagy a szabadok és a rabszolgák viselete között. Ezen szempontok beemelésével a kutatásba szeretnék hozzájárulni ahhoz, hogy az attikai viseletről eddig kialakított képünket kiegészítsem, és új ismeretekkel gazdagítsam.



